b'\n_START_ARTICLE_\nPorsche\n_START_SECTION_\nKonkurrenter\n_START_PARAGRAPH_\nI motorsport har Porsches hovedkonkurrent stort sett v\xc3\xa6rt Ferrari, til tross for at deres personbiler appellerer til to ulike m\xc3\xa5lgrupper. For gatemodellene er Porsches hovedkonkurrenter de andre tyske merkene som Mercedes-Benz, Audi og BMW. Boxster konkurrerer direkte med BMW Z4 og Mercedes-Benz SLK, samt Lotus, Jaguar og Maserati, mens Ferrari konkurrerer med produsenter som Lamborghini, Bugatti og Aston Martin.\n_START_SECTION_\nHistorie\n_START_PARAGRAPH_\nI 1931 startet professor Ferdinand Porsche selskapet \xc2\xabDr.ing. h. c. F. Porsche GmbH\xc2\xbb, med hovedkontor i K\xc3\xb6nigstrasse i sentrum av Stuttgart. Selskapet drev med utvikling av motorer og konsulentvirksomhet, men bygget i starten ikke egne bilmodeller. En av de f\xc3\xb8rste oppdragene selskapet fikk var fra tyske myndigheter, som \xc3\xb8nsket \xc3\xa5 utvikle en bil for folket \xe2\x80\x93 p\xc3\xa5 tysk en \xc2\xabVolkswagen\xc2\xbb._NEWLINE_Den f\xc3\xb8rste Porsche-modellen, Porsche 64 fra 1938, benyttet mange komponenter fra Volkswagen Boble. Ferdinand Porsches s\xc3\xb8nn, Ferry Porsche, bestemte seg for \xc3\xa5 bygge sin egen bilmodell, fordi han ikke kunne finne en modell han \xc3\xb8nsket \xc3\xa5 kj\xc3\xb8pe. De f\xc3\xb8rste eksemplarene av det som senere ble Porsche 356 ble bygget i et lite verksted i byen Gm\xc3\xbcnd i \xc3\x98sterrike, men etter at prototypen ble vist for tyske bilforhandlere, til stor interesse, ble produksjonen flyttet til Stuttgart. Mange anser 356 som selskapets f\xc3\xb8rste modell, fordi dette var den f\xc3\xb8rste bilen solgt av Porsche. Produksjonen av karosseriene ble satt ut til selskapet Reutter Carosseri, som hadde samarbeidet med Porsche p\xc3\xa5 prototyper av Volkswagen Boble, og Porsche bygget en fabrikk p\xc3\xa5 den andre siden av gaten for Reutter. 356 ble gategodkjent i 1948. Kort tid senere, den 30. januar 1951, omkom Ferdinand Porsche av komplikasjoner etter et slag._NEWLINE_I etterkrigstidens Tyskland var det ikke enkelt \xc3\xa5 f\xc3\xa5 tak i deler, s\xc3\xa5 356 ble bygget p\xc3\xa5 motor, girkasse og understell fra Volkswagen Boble. Etterhvert som modellen ble videreutviklet ble stadig flere av VW-delene byttet ut med Porsches egne, og de siste eksemplarene ble utelukkende bygget av Porsche-deler. Karosseriet var designet av Erwin Komenda, som ogs\xc3\xa5 hadde st\xc3\xa5tt bak designet p\xc3\xa5 VW Boble._NEWLINE_I 1963, etter en viss suksess i motorsport, spesielt med Porsche 550 Spyder, utviklet selskapet Porsche 911, nok en modell med hekkmontert, luftkj\xc3\xb8lt motor. Teamet som sto bak utviklingen ble ledet av Ferry Porsches eldste s\xc3\xb8nn, Ferdinand Alexander Porsche, noe som skapte problemer med designsjef Erwin Komenda. Ferdinand hevdet at Komenda gjorde endringer p\xc3\xa5 tegningene uten \xc3\xa5 ha snakket med ham, og selskapets toppsjef Ferry Porsche tok s\xc3\xb8nnens tegninger til karosserifabrikken Reutter, som holdt til p\xc3\xa5 den andre siden av gaten, slik at disse kunne ferdigstille tegningene og starte produksjonen av 911s karosseri._NEWLINE_Porsches utviklingsavdeling gav sekvensielle nummer til hvert prosjekt, men da 901-prosjektet skapte problemer med Peugeot, som hadde rettighetene til alle tresifrede bilmodellnavn med tallet 0 i midten, ble navnet endret til dagens 911. Modeller bygget kun for motorsport beholdt de tidligere navnene, med 904, 906 og 908 som eksempler. 911 ble raskt selskapets mest popul\xc3\xa6re modell, og er fortsatt i produksjon, selv om dagens modell kun har selve konseptet til felles med den f\xc3\xb8rste modellen. En rimeligere modell med samme karosseri, men med teknikk hentet fra 356 (inkludert det firesylindrede motoren) ble solgt under navnet 912._NEWLINE_I 1972 ble selskapsformen endret fra kommandittselskap til aksjeselskap, da Ferry Porsche og hans s\xc3\xb8ster, Louise Pi\xc3\xabch, f\xc3\xb8lte det var d\xc3\xa5rlig samspill i familien. Denne endringen f\xc3\xb8rte til at et styre ble dannet, og dette ble satt sammen av medlemmer fra utenfor Porsche-familien. Dermed var ingen familiemedlemmer involvert i selskapets daglige drift. F. A. Porsche stiftet sitt eget designselskap, Porsche Design, som senere har blitt kjent for solbriller, klokker, m\xc3\xb8bler og andre luksusartikler. Ferdinand Pi\xc3\xabch, som sto bak den tekniske utviklingen av Porsches modeller, startet sitt eget firma og utviklet en femsylindret dieselmotor for Mercedes-Benz, f\xc3\xb8r han fikk seg arbeid hos Audi, hvor han arbeidet seg helt opp til topplederniv\xc3\xa5._NEWLINE_Selskapets f\xc3\xb8rste administrerende direkt\xc3\xb8r var Dr. Ernst Fuhrmann, som tidligere hadde arbeidet med motorutvikling, og sto bak den s\xc3\xa5kalte Fuhrmann-motoren som ble benyttet i 356 Carrera-modellene samt 550 Spyder. Fuhrmann hadde p\xc3\xa5 1970-tallet planer om \xc3\xa5 droppe 911-serien og erstatte den med den V8-motoriserte modellen 928. Som man vet i dag ble 911-serien adskillig mer popul\xc3\xa6r enn 928, som gikk ut av produksjon i 1995. Fuhrmann ble etterfulgt av Peter W. Schutz tidlig p\xc3\xa5 1980-tallet, som igjen ble etterfulgt av Arno Bohn i 1988._NEWLINE_Bohn ble tvunget til \xc3\xa5 g\xc3\xa5 av kort tid etter ansettelsen etter en rekke sv\xc3\xa6rt kostbare feilgrep, og Heinz Branitzki ble konstituert i direkt\xc3\xb8rstillingen frem til Dr. Wendelin Wiedeking ble ansatt i 1993. Wiedeking tok over styringen i Porsche i en tid da selskapet var s\xc3\xa5rbart for oppkj\xc3\xb8p, men har gjort Porsche til et sv\xc3\xa6rt effektivt og l\xc3\xb8nnsomt foretak._NEWLINE_Ferdinand Porsches barnebarn, Ferdinand Pi\xc3\xabch, var styreformann og direkt\xc3\xb8r for Volkswagen fra 1993 til 2002. Med 12,8 prosent av aksjene er han ogs\xc3\xa5 Porsches nest st\xc3\xb8rste eier, etter fetteren F. A. Porsche, som eier 13,6 prosent._NEWLINE_Porsche blir eid av familien Pi\xc3\xabch (47\xc2\xa0%) og familien Porsche (53\xc2\xa0%). Begge er etterkommere av stifteren Ferdinand Porsche._NEWLINE_Porsche, som har 12\xc2\xa0000 ansatte, eier 30 prosent av aksjene i Volkswagen, som har 330\xc2\xa0000 ansatte. I juli 2009 ble det avgjort \xc3\xa5 sl\xc3\xa5 sammen de to selskapene.\n_START_SECTION_\nPorsche i motorsport\n_START_PARAGRAPH_\nPorsche har hatt suksess i mange grener innen motorsport, med fler enn 28,000 seire. Porsche er for tiden verdens st\xc3\xb8rste racerbilprodusent. I 2006, bygde Porsche 195 racerbiler for diverse internasjonale motorsport begivenheter. I 2007, er forventes det at Porsche skal lage ikke mindre enn 275 racerbiler (7 RS Spyder LMP2 prototyper, 37 GT2 spec 911 GT3-RSRs, og 231 911 GT3 Cup biler).'